Eenjarige gered voor man haar van brug gooiDie dogtertjie by ‘n nooddienswerker. (Foto: Red Alert Electronic Security/Facebook) ’n Dertigjarige man is Maandagmiddag in hegtenis geneem nadat hy na bewering ’n eenjarige dogtertjie van die Steve Biko-brug in Oos-Londen wou afgooi. Die peuter is aan haar voete van die brug af gehou voor inwoners en lede van ŉ plaaslike veiligheidsmaatskappy haar te hulp gesnel het. Die man het gedreig om van die brug af te spring. Red Alert Electronic Security sê sy lede is omstreeks 13:20 deur gemeenskapslede na die brug ontbied waar hulle gesien het hoe die man die dogtertjie onderstebo aan haar voete vashou. Die man, glo die peuter se oom, wou haar na bewering van die brug afgooi. “Daar was baie gemeenskapslede op die toneel en hulle het gehelp om die verdagte se aandag af te trek waarna een van ons beamptes, asook ŉ familielid en inwoners die dogtertjie gegryp en die verdagte weggehardloop het.” Paramedici het die kind daarna op die toneel vir ligte beserings behandel. Die man het daarna gedreig om van ŉ krans naby die brug af te spring, maar is in hegtenis geneem. Kol. Sibongile Soci, woordvoerder van die polisie, het gesê die man word aangekla van poging tot moord en ontvoering. Hy sal na verwagting Woensdag in die Oos-Londense landdroshof verskyn. Die owerhede en gemeenskapslede by die Steve Biko-brug in Oos-Londen. (Foto: Verskaf)